As ’n mens kyk na die lys van instellings waarop hierdie geheime organisasie sy seekatgreep gekry het, besef jy waarom daar so ’n stilswye bewaar word. Haas - geen koerant in die Engelse wêreld is vry van die greep van hierdie organisasie nie. Vir Suid-Afrika is dit van belang dat hierdie “Anglophile network” gebou is op die knoeifondament wat Rhodes en Milner gelê het, en dat die finansiering in die eerste jare gekom het uit die Rhodes Trust en later ook die Abe Bailey Trust, wat beheer gekry het oor die Engelse pers in Suid-Afrika.
Die doelstelling van die geheime organisasie wat Quigley beskryf het, is nog dieselfde as wat Rhodes en Milner s’n was. Afrikaner-nasionalisme is vir hulle ’n stuikelblok in die pad na groter rykdom en mag. Hulle streef, soos mnr. P.W. Botha tereg van die CFR opgemerk het, na ’n eenwêreldstaat waarin die mag en invloed van die rykes en die superrykes toonaangewend in die middelpunt sal wees. Hulle vyand is die nasionalisme, maar terselfdertyd neem hulle die beste uit die nasionalisme vir die bevordering van hulle oogmerke. En soos in die dae van Rhodes gebruik hulle Afrikaners ter goedertrou, want dit is ’n treurige feit dat tienduisende Afrika­ners vandag nie in staat is om hulle vyande te herken nie.